Seun kap glo bejaarde ma met byl dood | Netwerk24
Deur Cara-Lee Dorfling 19 Augustus 2018 16:09
'n Seun van die Oos-Kaap wat na bewering sy bejaarde ma ná 'n stryery met 'n byl doodgekap het, sal Maandag in die hof voorkom.
Nogem Mahamba (88) se kleinkinders het Saterdag op haar lyk in hul huis in die Ngcwazi-nedersetting in Ngqamakhwe, sowat 35 km noord van Butterworth, afgekom.
Volgens kapt. Jackson Manatha, 'n polisiewoordvoerder, het Mahamba en haar seun (55) na bewering Vrydagaand 'n stryery gehad. Die seun het daarna blykbaar 'n byl gevat en sy ma daarmee aangerand.
Manatha sê dit is tans onduidelik waaroor die sogenaamde misverstand tussen die ma en seun was.
Mahamba se kleinkinders was tydens die voorval in 'n aparte kamer in die huis en het aan die polisie gesê hulle was te bang om hul pa, wat met die byl gewapen was, te keer.
Die kleinkinders het Mahamba die volgende oggend dood aangetref.
Manatha sê Mahamba se seun is nog dieselfde dag vir die moord op sy ma in hegtenis geneem.
Brig. Ngangema Xakavu, bevelvoerder van die Butterworth-polisiegebied, het intussen sy skok oor die voorval uitgespreek. Hy het die moord "op 'n weerlose vrou, glo deur 'n persoon wat veronderstel was om haar te beskerm", ten sterkste veroordeel.